Hout-oeste ‘bevoordeel net enkeles’ - Ministeries - Republikein
Tuesday, November 12th, 23:22:06
Hout-oeste ‘bevoordeel net enkeles’
‘Oesvlakke was onvolhoubaar’
04 October 2019 | Ministeries
Francoise Steynberg - Die minister van die omgewing en toerisme sê sy ministerie pak tans die oes van stadiggroeiende hardehoutbome vir oorsese uitvoere.
“Hierdie aktiwiteite bevoordeel slegs enkele individue hier en in die buiteland ten koste van die breër ekonomie en die omgewing,” het mnr. Pohamba Shifeta Woensdag by die konferensie oor volhoubare hulpbronnebestuur en die ontsluiting van die land se bioëkonomiese potensiaal in Namibië gesê.
Die Hanns Seidel-stigting het die konferensie in die hoofstad aangebied.
“Namibië is nie soos ander tropiese reënwoudlande waar kommersiële hout op groot skaal geoes kan word nie. Die oesvlakke wat ons die afgelope paar jaar gesien het, was inherent onvolhoubaar. Daarom moet ons sorg dat hierdie aktiwiteite noukeurig beheer en gereguleer word,” het Shifeta gesê.
“Dit is veral belangrik dat ons nie ons natuurlike hulpbronne vir korttermynwinste misbruik, die toekoms ignoreer en sodoende die toekoms vir volgende geslagte opoffer nie. Ons toekomsgeslagte sal ons nie vergewe nie, want ons boshabitatte sal verdwyn,” sê die minister.
Shifeta sê ekostelsels bevorder Namibië se ekonomie en inwoners se welstand.
Sowat 70% van die bevolking is direk hiervan afhanklik vir hul lewensbestaan.
Hy sê volgens onlangse studies put Namibiërs ekonomiese voordeel uit biodiversiteit.
“Na raming is sowat N$13 miljard se inkomste jaarliks van biodiversiteit afkomstig, waarvan 40% toerisme behels.”
Shifeta het benadruk sy ministerie word deur die Grondwet en ander wette gereguleer.
“En ons volg dit sonder vrees, voorkeur of vooroordeel.”
Die minister doen ’n beroep op elke landsburger om maatreëls te gehoorsaam en te respekteer om die volhoubare gebruik van natuurlike hulpbronne soos wildlewe, seelewe en hout te verseker.
“Laat ons voldoen aan die maatreëls soos kwotas en permitte en verantwoordbaar wees. Die omgewing behoort aan ons almal; almal moet voordeel daaruit trek; almal moet dit beskerm en die belangrikste – dit aan ons toekomstige geslagte nalaat.”
Shifeta het verduidelik die regering het benaderings ontwikkel om regte en verantwoordelikhede van gemeenskappe uit te stip wat die bewaring en volhoubare gebruik van natuurlike hulpbronne betref.
Dít is in die Gemeenskapsgebaseerde Natuurlike Hulpbronnebestuursprogram (CBNRM) vervat.
Hy meen die CBNRM-program voorsien ’n wetsraamwerk om gemeenskappe in wildbewaring en die gebruik van wouldhulpbronne te bemagtig en dien ook as aansporing vir volhoubare ontwikkeling en om met fauna en flaura saam te leef.
“Gemeenskapswoude het van die belangrikste ekostelseldienste geword, veral in die noordooste van die land. Dit is veral van belang vir gemeenskappe in landelike gebiede waar hulle min of geen grond, energie of inkomste het en daagliks met armoede worstel,” het Shifeta gesê.
Volgens hom is daar ’n natuurlike skakel tussen woude en die landelike bevolking, want woudhulpbronne kan boumateriaal, energie, handvlytmateriaal en werksgeleenthede skep.
“Dié hulpbronne is herwinbaar sodra dit volhoubaar gebruik word.”